text: ​Андрей Ковачев: Русия да спре агресивната хибридна война срещу Европейския съюз и България | Евродепутати ГЕРБ/ЕНП - България
  Начало Новини ​Андрей Ковачев: Русия да спре агресивната хибридна война срещу Европейския съюз и...
  ​Андрей Ковачев: Русия да спре агресивната хибридна война срещу Европейския съюз и България
  Москва трябва да възстанови независимостта и териториалната цялост на Украйна, да освободи Надя Савченко
  Контраразузнаването трябва да следи за финансирането на медийни проекти, които са в посока пропаганда
  Вярвам, че има достойни конституционни съдии, които да отхвърлят възражението на главния прокурор за давността на престъпленията на комунизма, казва евродепутатът от ГЕРБ/ЕНП Андрей Ковачев
  – Г-н Ковачев, какъв е Вашият коментар за срещата на върха Европейски съюз – Турция? Какво е постигнато, какви са параметрите на сделката с Турция? И дали това е стъпка в решаването на проблема с мигрантите?
  – Най-напред е важно да подчертаем, че страните успяха да постигнат съгласие. Доколко то е изпълнимо, ще видим. Два са проблемите, които се очертават след тази среща ЕС – Турция : първият, дали споразумението е изпълнимо, и вторият – дали е на ръба на законността връщането на мигрантите.
  – В същото време обаче оставаме с впечатлението, че се правят облекчения за влизането на Турция в Европейския съюз?
  – Това не е така. По отношение на отварянето на преговорни глави за членството на Турция в ЕС, трябва да се спазват всички наши изисквания за готовност на една страна да отвори съответните глави. Няма да има разлика от изискванията пред всяка друга страна кандидатка.
  – Това стъпка ли е в разрешаване на кризата с мигрантите?
  – Смятам, че това е само един елемент, който е нужен. Ние вътре в ЕС трябва да използваме тази криза и да направим една много сериозна крачка напред по отношение на нашата европейска интеграция, много силна външна охрана на границите, като споделена отговорност. Новата служба Фронтекс, която ще работи от септември-октомври, трябва да поеме сериозно особено южния фланг на границите. Аз съм европейски федералист и смятам, че тази споделена отговорност трябва да бъде на всички страни членки за опазването на външните граници. А пък тези, които са страни на външните граници, да не се оправдават, че това било тяхна суверенна граница, а да не забравят, че това е на всички европейци граница, и затова е отговорност да я пазим.
  – Дали сега не е моментът ние отново да поставим въпросът за приемането ни в Шенген?
  – Ние си изпълняваме ангажиментите, все едно сме шенгенска страна.
  – Да но не сме шенгенска страна, а само получаваме потупване по рамото, че охраняваме много добре границата?
  – Въпреки всичко не смятам, че и ние сега трябва допълнително да натоварваме дебата. Не смятам, че сега е моментът, в който ще има политическа воля за приемането на политическото решение за Шенген. Не смятам, че ние трябва да бъдем разединители и да поставяме ултиматуми в тази ситуация.
  – По отношение на мониторинговите доклади – отново стана актуална темата и то защото се разбра, че Румъния като че ли се откъсна от нас и явно изпълнява по-добре критериите. Докога ще бъдем наблюдавани от ЕС?
  – Няма решение за Румъния за премахване на този мониторинг. Нека да се върнем назад и да видим, че ние през 2007 г. влязохме в Европейския съюз с този недостатък и сами България и Румъния се съгласиха на този вид мониторинг – или по-точно сътрудничество в тази сфера. През годините многократно са се повтаряли определени препоръки. Но за мен е важно не какво е написал някой бюрократ в Брюксел, а това как ние като български граждани усещаме справедливостта у нас. Дали смятаме, че сме добре защитени, когато ни трябва съдебна защита, дали има добра превенция на корупцията и по високите етажи на властта. За нас самите е важно това, а не заради този мониторинг. И по Лисабонския договор имаме нови възможности, такива, каквито задействаха за Полша по отношение на върховенството на закона. И пак повтарям – България и Румъния влязоха в Европейския съюз с този механизъм и ние като български граждани смятаме, че нивото на доверие в определени институции – съд, прокуратура не е достатъчно добро. И това се вижда от всички социологически изследвания.
  – Пак стигаме до нереформираната съдебна система.
  – Това е така. И реформата на съдебната система зависи от България, не от Европейския съюз, колко бързо ще се приемат съответните законови промени, които могат да гарантират по-ефективно съдораздаване и премахнат усещането за корупция и за натиск върху съдебната система.
  – Преди дни имаше грандиозни тържества във връзка с годишнината от незаконното анексиране на Крим. Какви могат да бъдат оттук нататък действията на ЕС?
  – Действията на ЕС, както и на Съединените щати са последователни, докато не се изпълнят изцяло Минските договорености.
  – Това означава, че все още не може да се говори за отмяна на санкциите срещу Русия?
  – През юни трябва да се вземе следващото решение по отношение на санкциите. Засега не може да се говори за отмяна на санкциите. Вече е ясна присъдата срещу Савченко. Тя е фарс Ние се противопоставяме изключително енергично срещу това и настояваме за незабавното освобождаване на Надя.. Това сме го заявявали още от момента на нейното отвличане както в ЕП, така и тук имахме специална декларация на евродепутатите на ГЕРБ.
  – В словото си президентът Росен Плевнелиев отново постави въпроса, че срещу България се води хибридна война.
  – Не само срещу България, но и срещу целия Европейски съюз се води се такава многопластова война в информационно отношение. Виждаме разрояването през последните месеци и година вече на десетки интернет сайтове, които се опитват в определена посока да моделират общественото мнение. Виждаме и неясноти по отношение на финансирането на тези сайтове. Това е основата на хибридната война.
  – Но в Германия и Франция беше поставено изискване службите да се активизират и да вземат съответните мерки за пресичане на влиянието на тази хибридна война. Нашите служби дали също не трябва да засилят действията си в тази посока?
  – Всички служби са призовани във всяка страна членка на ЕС да се противопоставят на всякакъв натиск отвън. Не бих искал да коментирам българските служби как се справят с това не само спрямо Турция, но спрямо финансирането на ислямски фондации по отношение на ислямския фундаментализъм. Но и спрямо прокарването на антиевропейските и проруски и по-точно прокремълски влияния. Със сигурност и руските и турските служби извършват разузнаване на територията на България, но всяка страна има легитимното право са се защитава и да има контраразузнаване, което да следи. И особено важно да се следи за финансирането на медийни проекти, които са в посока пропаганда.
  – На 14 март Вие бяхте инициатор на поредна конференция в Брюксел по темата "Изстраданата европейска мечта на България 1944 – 1989 г". Според Вас младите хора познават ли добре близкото минало?
  – Това е една моя инициатива още от 2010 г, която е под надслова "Изстраданата европейска мечта на България 1944 – 1989 г". Това издание беше на тема "Знания за миналото – памет за бъдещето". Младите поколения трябва да знаят обективната истина за близкото минало на своята страна, за да не бъдат подвластни на пропаганда и манипулация и на налагането на някаква носталгия по комунистическото минало на страната. Истината трябва да се знае, тя не е нито лява, нито дясна, а фактите, такива, каквито са се случили. Затова казвам, че трябва да се четат оригиналните документи, а не интерпретациите на някой, който може и да не е съвсем добросъвестен. Затова в училище трябва да има не само сух текст в учебниците, а да има много сведения и спомени на участници, на пострадалите от тези режими, посещение на знакови места – например лагерите в Белене и в Ловеч. Конференцията беше много добре посетена. Имаше приветствия от президента Плевнелиев, от министър-председателя г-н Бойко Борисов, от заместник министър-председателя и министър на образованието г-жа Меглена Кунева, а министърът на външните работи г-н Митов беше лично на конференцията. Това показа, че всички тези първи мъже и жени на България имат отношение по темата.
  – Но както стана ясно, има и политическа воля да се изучават престъпленията на комунизма, нали?
  – Г-жа Кунева като министър на образованието има силното желание и това се потвърди и от нейното приветствие към конференцията и тя се ангажира много сериозно с тази кауза.
  – Приемате ли искането на главният прокурор за отмяна на поправките в Наказателния кодекс за отпадането на давността на престъпленията на комунистическия режим? Делото в Конституционния съд вече е разпределено.
  – Аз се надявам, че ще се намерят достатъчно на брой достойни конституционни съдии, които ще отхвърлят това възражение на главния прокурор, което за мен е необосновано, не отговаря на никакви международни норми. В момента и в Германия се съдят все още хора над 90 години, само за това, че са участвали само в охраната на някой нацистки лагер. Това е една морална стъпка. Даже и никой да не бъде осъден по тези текстове за давността, те са задължителни, за да можем ние да минем през една морална справедливост за жертвите на режима. Честно да ви кажа, четох аргументите на главния прокурор и се учудвам и не мога да разбера защо се прави това нещо. Но може би ще има дела, които са свързани с икономиката и като че ли там е заровено кучето, както се казва. И аз чувам такива коментари, че не искат да се възобновяват дела, които са свързани с изчезването на огромни средства.
  ИЗТОЧНИКИнтервю на Майя Любомирска за Фактор.бг
  хибридна война срещу Европейския съюз и България
  Предишна статияАндрей Ковачев: Предизвикателствата пред Европа трябва да бъдат стимул за по-силна интеграция в сфери като обща армия, разузнаване и граничен контрол
  Следваща статияАндрей Новаков: Този път ни трябват повече от молитви, трябват ни ясни действия
  Евродепутатът от ГЕРБ/ЕНП д-р Андрей Ковачев: Защо му е на Заев тази антибългарска провокация точно сега???